สปสช. เปิดช่องออนไลน์สำหรับประชาชนที่ติดเชื้อโรคโควิด 19 ในกลุ่มสีเขียว สะดวกและรวดเร็วขึ้น
นายแพทย์ จเด็จ ธรรมธัชอารี เลขาธิการสำนักงานหลักประกันสุขภาพแห่งชาติ (สปสช.) เปิดเผยว่า ปัจจุบัน สปสช. ได้จัดทำระบบออนไลน์สำหรับประชาชน ที่ตรวจพบว่าตนติดเชื้อโรคโควิด 19 ในกลุ่มสีเขียว ลงทะเบียนเข้ารับการรักษาในระบบ Home Isolation หรือ Community Isolation ได้รวดเร็วขึ้น กรณีที่ท่านไปตรวจหาเชื้อโรคโควิด -19 ที่โรงพยาบาล หรือหน่วยบริการต่างๆ หากพบว่า ผลเป็นบวก แต่ไม่มีอาการ หรือไม่แสดงอาการ จัดเป็นผู้ป่วยในกลุ่มสีเขียว ท่านสามารถสอบถามจากโรงพยาบาล หรือหน่วยบริการนั้นๆ ว่า มีบริการรักษาแบบ Home Isolation หรือ Community  Isolation หรือไม่ ถ้ามีก็สามารถลงทะเบียนเพื่อเข้ารับการรักษาได้เลย ส่วนในกรณีที่ตรวจหาเชื้อด้วยตัวเอง หรือตรวจเชิงรุกจากหน่วยบริการต่างๆ หากผลเป็นบวก สามารถลงทะเบียนเพื่อเข้ารับการรักษา แบบ Home Isolation หรือ Community  Isolation ได้ 3 ช่องทาง ได้แก่  โทร. 1330 กด 14  เข้าไปที่เว็บไซต์ของ สปสช. www.nhso.go.th และเพิ่มเพื่อนใน LINE ID : @nhso หลังจากกรอกข้อมูลลงทะเบียนเรียบร้อย ทาง สปสช.จะเอาข้อมูลของท่านไปจับคู่กับคลินิก หรือศูนย์บริการ ที่อยู่ในบริเวณใกล้เคียงกับที่อยู่ท่าน เพื่อเข้าระบบและทำการรักษาต่อไป